DOI: 10.14457/tu.the.2016.930
title: มาตรการจูงใจทางภาษีสำหรับการร่วมลงทุนระหว่างภาครัฐและเอกชน: กรณีระบบขนส่งมวลชนทางราง

description: ประเทศไทยในฐานะที่เป็นประเทศชั้นนำในกลุ่มประชาคมเศรษฐกิจอาเซียน(AEC) เนื่องจากมีที่ตั้งทางภูมิศาสตร์ที่อยู่ใจกลางภูมิภาคเอเชียตะวันออกเฉียงใต้ จึงเป็นข้อได้เปรียบในการที่ประเทศไทยจะเป็นศูนย์กลางการเชื่อมโยงโครงสร้างพื้นฐานของภูมิภาคอาเซียน อันจะทำให้ได้รับประโยชน์ทางเศรษฐกิจอย่างยิ่ง เพื่อให้บรรลุเป้าหมายที่จะทำให้ประเทศไทยผงาดสู่ความเป็นศูนย์กลางของประชาคมเศรษฐกิจอาเซียน ประเทศไทยจำเป็นจะต้องมีความพร้อมในเรื่องการเชื่อมโยงโครงสร้างพื้นฐานภายในประเทศและแผนการเชื่อมโยงโครงสร้างพื้นฐานระหว่างประเทศอาเซียนโดยเฉพาะอย่างยิ่งด้านการคมนาคมขนส่งระหว่างประเทศสมาชิกด้วยกันดังนั้น การพัฒนาด้านโครงสร้างพื้นฐานด้านระบบขนส่งมวลชนทางรางจึงเป็นเรื่องสำคัญและจำเป็นเร่งด่วนที่ภาครัฐจะต้องเข้ามาดำเนินการเพื่อเพิ่มศักยภาพในการแข่งขันกับประเทศสมาชิกอื่นๆภายในกลุ่มได้อย่างทัดเทียมและยิ่งไปกว่านั้นการมีโครงสร้างพื้นฐานด้านระบบขนส่งมวลชนทางรางที่ดี ย่อมส่งผลให้ประชาชนในประเทศมีคุณภาพชีวิตที่ดีไปด้วยแต่การลงทุนด้านระบบขนส่งมวลชนทางรางต้องใช้เงินงบประมาณสูงมหาศาลดังนั้น อุปสรรคสำคัญยิ่งที่ขวางกั้นการพัฒนาคือ ปัญหาเงินทุนหรือแหล่งรายได้ที่จะนำมาใช้ในการพัฒนาโครงการเหล่านี้เพื่อแก้ไขปัญหาดังกล่าว รัฐบาลของประเทศต่างๆเกือบทั่วโลกหันมาใช้วิธีการเปิดให้เอกชนเข้ามามีส่วนร่วมกับภาครัฐในการก่อสร้างโครงการสาธารณูปโภคขั้นพื้นฐานทางสังคมและจัดหาบริการสาธารณะเพื่อให้บริการแก่ประชาชน โดยมุ่งเน้นการให้บริการที่มีประสิทธิภาพคุ้มค่ากับต้นทุนมากกว่าภาครัฐดำเนินการเอง วิธีนี้เรียกว่า การร่วมลงทุนระหว่างภาครัฐและเอกชนการร่วมลงทุนระหว่างภาครัฐและเอกชนเป็นวิธีการที่ได้รับการยอมรับแล้วว่าสามารถนำมาใช้เป็นเครื่องมือในการระดมทุนและเทคโนโลยีความร่วมมือต่างๆ ระหว่างภาครัฐบาลและภาคเอกชนได้เป็นอย่างดี แต่เนื่องจากการลงทุนในโครงการสาธารณูปโภคขั้นพื้นฐานโดยเฉพาะอย่างยิ่งด้านระบบขนส่งมวลชนทางรางต้องใช้เงินลงทุนสูงและเป็นกิจการที่สร้างกำไรทางธุรกิจได้ค่อนข้างช้า ทำให้นักลงทุนภาคเอกชนส่วนใหญ่ลังเลใจที่จะเข้าร่วมลงทุน ดังนั้น ในประเทศออสเตรเลีย สาธารณรัฐเกาหลี และสาธารณรัฐอินโดนีเซีย มีการนำมาตรการจูงใจทางภาษีมาใช้เพื่อส่งเสริมและกระตุ้นให้นักลงทุนภาคเอกชนตัดสินใจเข้าร่วมลงทุนกับภาครัฐในกิจการที่ตั้งเป้าหมายไว้มาตรการจูงใจทางภาษีที่ต่างประเทศนิยมใช้สำหรับการร่วมลงทุนระหว่างภาครัฐและเอกชนที่สำคัญ เช่น การยกเว้นหรือลดอัตราภาษีเงินได้ในช่วงระยะเวลาหนึ่ง (Tax Holidays)การลดอัตราภาษี (Tax Rate Reductions) การหักรายจ่ายจากการลงทุน (Investment Allowance)การนำผลขาดทุนไปใช้ในปีถัดไป(Loss Carry forward)และการอนุญาตให้หักค่าใช้จ่ายได้มากเป็นพิเศษในการคำนวณภาษีเงินได้(Favorable Deduction Rules for Certain Types of Expenditure/Deduction for Qualifying Expenses)เป็นต้นสำหรับประเทศไทยภาครัฐริเริ่มนำการร่วมลงทุนระหว่างภาครัฐและเอกชนมาใช้กับการก่อสร้างระบบขนส่งมวลชนทางราง: โครงการรถไฟฟ้า ได้รับความสนใจจากภาคเอกชนเป็นอย่างดี แต่ในขณะนี้ประเทศไทยยังไม่มีมาตรการจูงใจทางภาษีสำหรับการร่วมลงทุนระหว่างภาครัฐและเอกชนที่ดีเพียงพอที่จะนำมาใช้ในการดึงดูดการลงทุนจากภาคเอกชนได้  วิทยานิพนธ์ฉบับนี้จึงมุ่งศึกษาและวิเคราะห์ปัญหาที่เกี่ยวข้องกับมาตรการทางภาษีกับการประกอบธุรกิจการร่วมลงทุนระหว่างภาครัฐและเอกชนเพื่อหามาตรการจูงใจทางภาษีที่ดีและเหมาะสมสำหรับดึงดูดนักลงทุนภาคเอกชนให้มาร่วมลงทุนในโครงสร้างสาธารณูปโภคขั้นพื้นฐานด้านระบบขนส่งมวลชนทางรางโดยเฉพาะอย่างยิ่งโครงการรถไฟฟ้า  โดยพิจารณาประกอบกับมาตรการจูงใจทางภาษีสำหรับกิจการร่วมลงทุนระหว่างภาครัฐและภาคเอกชนในต่างประเทศด้วย เพื่อนำมาวิเคราะห์หามาตรการจูงใจทางภาษีสำหรับการร่วมลงทุนระหว่างภาครัฐและภาคเอกชนที่เหมาะสมเพื่อนำมาปรับใช้ในประเทศไทย